Hvert Midgardsblot blir åpnet med et faktisk, men ikke-religiøst, blot. Figurer som symboliserer Odin og Frøy daskes med bjørkekvister dynket i ekte dyreblod, og mange av deltagerne smører seg i ansiktet med blodet. Musikere fra gruppa Folket Bortafor Nordavinden, med Benny Braaten og Gustav Holberg i spissen, står for gjennomføringen av begge ritualer, med kontinuerlig tromming og strupesang. De dagene festivalen foregår kan man legge små offergaver ved figurene, og under det offisielle avslutningsritualet siste kveld bæres disse ned til leirbålet ved deltagercampen og brennes.